**ДО:**

**ПРЕЗИДЕНТА НА РЕПУБЛИКА БЪЛГАРИЯ**

**ГЛАВНИЯ ОМБУДСМАН НА РЕПУБЛИКА БЪЛГАРИЯ**

**МИНИСТЪР-ПРЕДСЕДАТЕЛЯ НА РЕПУБЛИКА БЪЛГАРИЯ**

**МИНИСТЪРА НА ОБРАЗОВАНИЕТО И НАУКАТА**

**МИНИСТЪРА ЗДРАВЕОПАЗВАНЕТО**

**О Т В О Р Е Н О П И С М О**

**От:** студентите от специалност „Медицина“, „Дентална медицина“ и „Фармация“ към медицинските университети в Република България

УВАЖАЕМИ ГОСПОДИН ПРЕЗИДЕНТ,

УВАЖАЕМА ГОСПОЖО ОМБУДСМАН,

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМА ГОСПОДИН МИНИСТЪР НА ОБРАЗОВАНИЕТО И НАУКАТА,

УВАЖАЕМИ ГОСПОДИН МИНИСТЪР НА ЗДРАВЕОПАЗВАНЕТО,

Ние, студентите от специалност „Медицина“, „Дентална медицина“ и „Фармация“, се обявяваме против промените в Постановление № 162 на Министерски съвет за определяне на диференцирани нормативи за издръжка на обучението за един студент по професионални направления. Считаме, че предложените промени ще засегнат пряко качеството на висшето образование в медицинските университети и ще имат негативно въздействие както върху подготовката на специалисти от посочените специалности, така и негативен социален ефект.

Реформа във висшето образование е нужна, но не и чрез така приетите промени. Разделянето на специалностите на „неприоритетни“ и „приоритетни“ е елементарно, необосновано със стратегически анализи и прогнози и гарантира ефект, близък до нулевия.

Разбираме мотивите да бъдат стимулирани специалностите, при които има дефицит на кандидат-студенти, но единствено при доказано търсене от страна на практиката и бизнеса. Подкрепяме необходимостта от увеличаване на субсидиите за подобни специалности, но не приемаме предложения начин за решаване на проблема.

Образованието по медицина, дентална медицина и фармация изисква значително по обем и интензитет високо специализирано задължително практическо обучение. Необходимо е поддържане на високотехнологична скъпоструваща апаратура за обучение, оборудване на лаборатории, зали за практическо обучение, осигуряване на възможност за наблюдение в реално време на оперативни интервенции и медицински манипулации, практически упражнения в симулационни центрове и телемедицина.

Благодарни сме на ръководствата на нашите университети, че далновидно оценяват образователните потребности и ни предоставят подходящи съвременни условия за професионална подготовка като: модерни библиотеки със специализирана литература, електронни атласи, специализирани бази данни, визуализация с 3D софтуер, сървърни системи с оптични и безжични мрежи и съпътстваща периферия за трансфер на данни.

Днес, при всепризнат недостиг на медицински кадри и в България, и в Европа редуцирането на субсидиите за здравните специалности е повече от неразумно. Това ще доведе до ограничаване на достъпа до медицинско образование, до увеличаване на образователната и трудова емиграция на дефицитни кадри, ще обезкърви допълнително здравната ни система, ще снижи качеството на обучение и то без да реши проблемите на т.нар. „приоритетни “ специалности. Интересът на младите хора към тях би се стимулирал много повече от реалните шансове за бъдещата им професионална реализация с добро заплащане.

Приетите промени в Постановление № 162 **настояваме** да бъдат преразгледани за специалностите „Медицина“, „Дентална медицина“ и „Фармация“, като при липса на възможност за увеличаване на досега действащите коефициенти, стойността на същите да бъде възстановена - 9,4/девет цяло и четири десети/.

Разчитаме на бърза оперативна реакция от Ваша страна като израз на Вашата далновидност и отговорност за здравето на българската нация.

За контакти:

Славян Тъмнев

Председател на Студентски съвет към МУ-София

Email: office@student-mu.com

Ангел Белов

Председател на Студентски съвет към МУ-Пловдив

Email: studentski\_savet@meduniversity-plovdiv.bg

Радостин Димитров

Председател на Студентски съвет към МУ-Плевен

Email: studentcouncil.mupleven@gmail.com

Тургай Калинов

Председател на Студентски съвет към МУ-Варна

Email: students@mu-varna.bg